Intifadah Patamo

**Intifadah Patamo** () atau dikenal juo sabagai **Intifadah Palestina Patamo** adolah sarangkaian protes, tindakan nan balanjuik ka pambangkangan sipil jo karusuahan nan dilakuan dek panduduak Palestina di wilayah Palestina nan diduduaki dek Israel. Iko dilatar balakangi dek raso frustasi kolektif panduduak Palestina ateh panduduakan militer Israel di Tapi Barat jo Jalur Gaza sajak duo puluah tahun sabalumnyo, akibaik dari Parang Arab-Israel tahun 1967. Pambarontakan ko balansuang dari bulan Desember 1987 hinggo Konferensi Madrid tahun 1991, walaupun ado nan manyimpuannyo hinggo tahun 1993, tahun panandotanganan Pajanjian Oslo.

Intifadah dimulai pado tanggal 9 Desember 1987 di kamp pangungsi Jabalia sasudah surang supir oto Israel balantak jo oto sipil, manewasan ampek pakarajo Palestina, tigo di antaronyo baasa dari kamp pangungsi tu. Panduduak Palestina manuduah kacalakaan tu disingajo untuak baleh dandam ateh surang Israel nan tabunuah di Gaza babarapo hari sabalumnyo. Israel mambantah kacalakaan tu disingajo. Palestina maresponnyo jo protes, pambangkangan sipil, sarato kakarehan. Ado coretan dindiang, barikade, jo paambuangan batu sarato bom molotov ka arah tantara Israel jo bangunannyo di Tapi Barat sarato Jalur Gaza. Iko kontras jo upayo-upayo sipil tamasuak pamogokan umum, boikot tahadok limbago-limbago pamarentahan sipil Israel di Jalur Gaza jo Tapi Barat, boikot ekonomi nan tadiri dari manulak untuak mambayia pajak, jo manulak mambaok oto jo lisensi Israel.

Israel maarahan sakitar 80.000 tantara untuak maradam protes. Tindakan balasan Israel, nan awalnyo acok manggunoan paluru tajam dalam karusuahan, dikritik dek Human Rights Watch sabagai tindakan nan indak proporsional, salain panggunoan kakuatan mamatian nan balabiah dek Israel. Dalam 13 bulan patamo, 332 panduduak Palestina jo 12 panduduak Israel tabunuah. Salamo 6 tahun Intifadah, tantara Israel alah mambunuah saketeknyo 1.087 panduduak Palestina, 240 diantaronyo anak-anak.

Di antaro panduduak Israel, 100 warga sipil jo 60 tantara tabunuah, acok kali dek pajuang di lua kandali UNLU Intifadah, jo labiah dari 1.400 panduduak Israel jo 1.700 tantara luko-luko. Kakarehan intra-Palestina juo marupokan ciri manonjol dari Intifadah, jo eksekusi nan laweh tahadok sakitar 822 panduduak Palestina nan dituduah sabagai kolaborator Israel (1988–April 1994). Pado wakatu itu Israel malaporan mandapek informasi dari sakitar 18.000 warga Palestina, nan kurang dari satangahnyo tabukti mampunyoi kontak jo Israel. Intifadah Kaduo tajadi dari September 2000 hinggo 2005.

## Rujuakan

## Bibliografi
* 
* 
* 
* 
* 
* 
* 
* 
* 
* 
* 
* 
* 
* , out-of-print, now downloadable at civilresistance.info
* 
* 
* 
* 
* 

## Pautan lua
* Jewish Virtual Library
* The Intifada in Palestine:Introduction (www.intifada.com)
* United Nations Security Council Resolution 605
* Palestinian Arab "collaborators" (Guardian, UK)
* The Future of a Rebellion – Palestine An analysis of the 1980s intifada revolt of Palestinian youth. on libcom.org
* U.S. Involvement with Palestine's Rebellions from the Dean Peter Krogh Foreign Affairs Digital Archives
* Israel's Post-Soviet Expansion from the Dean Peter Krogh Foreign Affairs Digital Archives